
PËR DISA NDRYSHIME DHE SHTESA NË LIGJIN NR. 10 006, DATË 23.10.2008, “PËR MBROJTJEN E FAUNËS SË EGËR”, TË NDRYSHUAR[footnoteRef:2] [2: 	 Ky ligj është përafruar pjesërisht me:
	Direktivën e Këshillit 92/43/KEE, datë 21 maj 1992, “Për ruajtjen e habitateve natyrore dhe të faunës dhe florës së egër”, e ndryshuar. Numri CELEX 31992L0043, Fletorja Zyrtare e Bashkimit Evropian, Seria L, nr. 206, datë 22.7.1992, faqe 7-50. 
	Direktivën 2009/147/KE të Parlamentit Evropian dhe të Këshillit, datë 30 nëntor 2009, “Për konservimin e shpendëve të egër”, e ndryshuar. Numri CELEX 32009L0147, Fletorja Zyrtare e Bashkimit Evropian, seria L, nr. 20, datë 26.1.2010, faqe 7-25. 
	] 


Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 10 006, datë 23.10.2008 “Për mbrojtjen e faunës së egër”, të ndryshuar, bëhen këto ndryshime dhe shtesa:

Neni 1

Emërtimi i ligjit ndryshohet dhe bëhet: “Për mbrojtjen dhe konservimin e faunës së egër”.

Neni 2

1. Kudo në ligj, emërtimet: “Agjencia e Mjedisit dhe Pyjeve”, “Policia Pyjore” dhe “Drejtoria e Shërbimit Pyjor” zëvendësohen, përkatësisht, me: “agjencia përgjegjëse për monitorimin e mjedisit”, “struktura inspektuese, që mbulon fushën e pyjeve” dhe “struktura përgjegjëse për pyjet dhe kullotat në bashki”. 
2. Kudo në ligj, fjalët: “ligji nr. 8405, datë 17.9.1998, “Për substancat dhe preparatet kimike”” zëvendësohen me fjalët: “legjislacionin në fuqi për menaxhimin e kimikateve”; fjalët: “ligji nr. 9537, datë 18.5.2006, ‘Për administrimin e mbetjeve të rrezikshme’” zëvendësohen me fjalët: “legjislacionin në fuqi për menaxhimin e integruar të mbetjeve”; fjalët: “ligji nr. 8906, datë 6.6.2002 ‘Për zonat e mbrojtura’, i ndryshuar’”, zëvendësohen me fjalët: “legjislacionin në fuqi për zonat e mbrojtura”; fjalët: “ligji nr. 7908, datë 5.4.1995, ‘Për peshkimin dhe akuakulturën’, i ndryshuar’”, zëvendësohen me fjalët: “legjislacionin në fuqi për peshkimin dhe akuakulturën”.

Neni 3

Në nenin 1, bëhen këto ndryshime dhe shtesa: 
1. Pika 1, ndryshohet si më poshtë:
“1. Ky ligj ka për qëllim konservimin e faunës së egër, mbrojtjen, menaxhimin dhe kontrollin e saj, me synimin për të siguruar llojet, popullatat, habitatet, ku kjo faunë e egër jeton, si dhe për të plotësuar kërkesat e saj për ushqim, strehim e shumim, duke siguruar, në të njëjtën kohë, edhe rrugët e saj të shtegtimit.”. 
2. Pas pikës 2, shtohet pika 3, me këtë përmbajtje:
“3. Nëpërmjet këtij ligji, synohet:
a) ruajtja ose rivendosja në gjendje të favorshme e habitateve natyrore dhe llojeve të faunës së egër, me interes për Komunitetin Evropian; 
b) sigurimi i vlerësimit të gjendjes së biodiversitetit në Shqipëri dhe i mekanizmave për monitorimin e kësaj gjendjeje; 
c) krijimi i një sistemi, me qëllim mbrojtjen dhe konservimin afatgjatë të karakteristikave që do të shërbejnë si bazë për përcaktimin e zonave potenciale për t’u shpallur zona të mbrojtura; 
ç) sigurimi i një kuadri ligjor dhe institucional për përdorimin e qëndrueshëm të burimeve natyrore, për të mirën e brezave të sotëm e të ardhshëm, duke minimizuar degradimin e habitateve dhe shqetësimet ndaj llojeve, i cili të ndikojë në arritjen e statusit të tyre të favorshëm të ruajtjes;
d) kontributi në konservimin e gjendjes natyrore të tokës, konservimin e cilësisë, sasisë dhe disponueshmërisë së ujit, mirëmbajtjen e atmosferës, prodhimin e oksigjenit dhe mirëmbajtjen e klimës.”.

Neni 4

Në nenin 2, bëhen këto shtesa: 
1. Pas pikës 1, shtohet pika 1/1, me këtë përmbajtje: 	
“1/1. ‘Konservim’ është tërësia e masave të ndërmarra për të mirëmbajtur ose rivendosur për një afat të gjatë kohor, në një status të favorshëm ruajtjeje, habitatet natyrore dhe popullatat e llojeve të florës dhe faunës së egër.”.
2. Pas pikës 2, shtohen pikat 2/1 dhe 2/2, me këtë përmbajtje:
“2/1.’Zonë’ është një hapësirë e përcaktuar gjeografike, shtrirja e së cilës përshkruhet me hollësi në aktin e shpalljes së saj si e tillë.
2/2. ‘Statusi i ruajtjes së një lloji, ekosistemi, habitati natyror apo peizazhi’ është gjendja e popullatave të llojit, ekosistemit, habitatit natyror ose peizazhit, që vjen nga tërësia e faktorëve që veprojnë mbi to.”.
3. Pas pikës 9, shtohet pika 9/1, me këtë përmbajtje:
“9/1. ‘Status i favorshëm ruajtjeje për një lloj’ është kur: 
a) të dhënat dinamike të popullatës për një lloj me interes tregojnë që ai ngelet për një periudhë afatgjatë një përbërës i vlefshëm dhe i aftë i habitateve të tij natyrore; 
b) përhapja natyrore e llojeve nuk është pakësuar dhe nuk ka gjasa të pakësohet në të ardhmen e afërt; 
c) gjendet dhe, me shumë gjasa, do të vazhdojë të jetë një habitat i përshtatshëm, nga ana e përmasave, për të mbajtur popullatën për një kohë të gjatë.”.
4. Pas pikës 12, shtohet pika 12/1, me këtë përmbajtje:
“12/1. ‘Monitorimi’ është mbikëqyrja e përcaktuar mirë dhe në mënyrë sistematike e gjendjes së natyrës ose përbërësve të diversitetit biologjik dhe të peizazhit.”.
5. Pas pikës 17, shtohet pika 18, me këtë përmbajtje:
“18. ‘Komisioni’ është Komisioni Evropian.”. 

Neni 5

Në nenin 5, pas shkronjës “d”, shtohet shkronja “dh”, me këtë përmbajtje:
“dh) mirëmbajtjen ose rivendosjen në një status të favorshëm ruajtjeje të habitateve natyrore dhe të llojeve të faunës së egër, me interes për Komunitetin Evropian.”. 



Neni 6

Në nenin 6, pika 1, ndryshohet si më poshtë:
“1. Sigurimi i rivendosjes e mirëmbajtjes së statusit të favorshëm të ruajtjes për faunën e egër dhe i mbrojtjes së veçantë për llojet e saj, në përputhje me gjendjen konkrete të llojeve e të habitateve ku jetojnë, duke u dhënë status të veçantë mbrojtjeje llojeve:
a) të kërcënuara dhe në rrezik zhdukjeje; 
b) që kërkojnë vëmendje të veçantë, për arsye të natyrës specifike të habitatit të tyre.”.

Neni 7

Pas nenit 6, shtohet neni 6/1, me këtë përmbajtje:

“Neni 6/1
Masat e mbrojtjes për zonat me interes për Komunitetin Evropian

1. Masat specifike të ruajtjes zbatohen në përputhje me planet e menaxhimit, planet zhvillimore dhe detyrimet ligjore ose kontraktuale, që korrespondojnë me kërkesat ekologjike të tipave të habitatit natyror, pas shpalljes së një zone si zonë me interes për Komunitetin Evropian. 
2. Çdo plan ose projekt që nuk lidhet drejtpërdrejt, por mund të ketë një ndikim të rëndësishëm në zonën me interes për Komunitetin Evropian, i nënshtrohet procesit të vlerësimit të ndikimit në mjedis. Autoritetet kompetente, sipas përcaktimit në legjislacionin për zonat e mbrojtura, miratojnë planin ose projektin, në kuadër të programit qeverisës, vetëm pasi të konstatohet në raportin e vlerësimit të ndikimit për zonën dhe llojet, se ai nuk do të ndikojë negativisht në integritetin e zonës në fjalë dhe vetëm pas marrjes së mendimit të publikut.
3. Në rastet kur një plan apo projekt duhet të realizohet për arsye të interesit publik, pavarësisht ndikimit negativ në zonën e llojet dhe në mungesë të zgjidhjeve alternative, miratohen masa kompensuese, sipas përcaktimeve në këtë ligj. Këto masa përcaktohen me urdhër të ministrit, me qëllim sigurimin e koherencës së përgjithshme të rrjetit të zonave me interes për Komunitetin Evropian.”.

Neni 8

Në nenin 7, pas pikës 2, shtohet pikat 3, me këtë përmbajtje: 
“3. Ministria, në bashkëpunim me ministritë e linjës dhe/ose agjencitë ligjzbatuese dhe njësitë e vetëqeverisjes vendore, institute të specializuara, organizata jofitimprurëse dhe me persona fizikë e juridikë, harton planet e veprimit për ruajtjen e llojeve të kërcënuara dhe endemike. Planet miratohen me urdhër të ministrit.”. 

Neni 9

Në nenin 8, pas pikës 3, shtohen pikat 4 e 5, me këtë përmbajtje:
“4. Për ekosistemet, habitatet, si dhe për llojet e faunës së egër me status mbrojtjeje, që ndodhen jashtë rrjetit përfaqësues të zonave të mbrojtura, në zona të caktuara mjedisore, sipas hartës së përhapjes së llojit dhe në pyjet e kullotat në administrim të njësisë së qeverisjes vendore, hartohen plane menaxhimi, që miratohen me urdhër të ministrit.”.
5. Kriteret për hartimin e planeve të menaxhimit, si dhe përcaktimin e ekosistemeve, të habitateve dhe llojeve të faunës së egër me status mbrojtjeje miratohen me vendim të Këshillit të Ministrave, me propozimin e ministrit përgjegjës për mbrojtjen e faunës.”.


Neni 10

Në nenin 10, titulli dhe pika 1, ndryshohen si më poshtë:

“Neni 10
Mbrojtja nga lëndët, mbetjet e rrezikshme dhe shërbimet

1. Për të shmangur efektet e rënda negative mbi faunën e egër dhe tërësinë gjenetike të saj, mbi habitatet, rrugët e shtegtimit dhe kushtet e shumimit, përdorimi dhe administrimi i lëndëve dhe i mbetjeve të rrezikshme, i kimikateve bujqësore, veterinare dhe shërbimeve bëhen në përputhje me dispozitat e kuadrit ligjor në fuqi, që lidhet me substancat dhe preparatet kimike, administrimin e mbetjeve të rrezikshme, shërbimin e mbrojtjes së bimëve, shërbimin veterinar, si dhe duke marrë në konsideratë edhe çështjet specifike, që lidhen me parandalimin e helmimit të shpendëve shtegtarë, në përputhje me detyrimet e përcaktuara në marrëveshjet në të cilat vendi ynë është palë.”.

Neni 11

Në nenin 13, pas pikës 3, shtohet pika 4, me këtë përmbajtje: 
“4. Masat e marra për të siguruar mbrojtjen e llojeve në vendet e ruajtjes, duke përfshirë mirëmbajtjen e popullatave të llojeve të përmendura në pikën 1, të këtij neni, në një nivel të përputhshëm me kërkesat ekologjike e shkencore, realizohen duke mbajtur parasysh edhe kërkesat ekonomike, sociale e kulturore, si dhe veçoritë rajonale e lokale.”.

Neni 12

Në nenin 14, pika 1, ndryshohet si më poshtë:
“1. Për shpendët e egër, që gjenden në territorin e Republikës së Shqipërisë, si dhe për shpendët shtegtarë, ndërmerren masa me qëllim ruajtjen, mirëmbajtjen ose rivendosjen e një diversiteti dhe habitati të mjaftueshëm, nëpërmjet:
a) krijimit të zonave të mbrojtura mjedisore, sipas dispozitave të kuadrit ligjor për zonat e mbrojtura, dhe kuadrit nënligjor, që lidhet me miratimin e rregullave për shpalljen e zonave të veçanta të ruajtjes; 
b) sigurimit dhe menaxhimit të habitateve, brenda dhe jashtë zonave të mbrojtura mjedisore, në bazë të nevojave ekologjike; 
c) krijimit të biotopeve dhe rivendosjes së biotopeve të shkatërruara.”.

Neni 13

Në nenin 19, pas pikës 9 shtohet pika 10 me këtë përmbajtje:
“10. Përdorimi i karremeve helmuese për asgjësimin e llojeve të faunës së egër.”.

Neni 14

Në nenin 33, pika 2, ndryshohet si më poshtë: 
“2. Procesi i inventarizimit koordinohet dhe mbikëqyret nga ministria, me pjesëmarrjen e AKZM-së, strukturave përgjegjëse për pyjet dhe kullotat në bashki, instituteve kërkimore-shkencore, OJF-ve dhe të shoqatave që mbulojnë fushën e biodiversitetit.”.



Neni 15

Në nenin 35, pas paragrafit të parë, shtohet paragrafi me këtë përmbajtje:
“Ministria koordinon dhe mbikëqyr monitorimin e llojeve të faunës së egër dhe të habitateve të tyre, përfshirë monitorimin e kapjeve apo vrasjeve aksidentale të llojeve të faunës me interes për Komunitetin Evropian, në përputhje me vendimin e Këshillit të Ministrave për miratimin e listave të tipave të habitateve natyrore, bimëve, kafshëve dhe shpendëve me interes për Komunitetin Evropian.”.

Neni 16

Pas nenit 35, shtohet neni 35/1, me këtë përmbajtje:

“Neni 35/1
Këshilli Kombëtar i Faunës së Egër

1. Pranë ministrisë përgjegjëse për mbrojtjen e faunës, ngrihet Këshilli Kombëtar për Faunën e Egër, si një organ konsultativ, për të kontribuar në lehtësimin e zbatimit të dispozitave të këtij ligji dhe të akteve të tjera nënligjore. 
2. Këshilli Kombëtar për Faunën e Egër drejtohet nga zëvendësministri i ministrisë përgjegjëse për faunën e egër dhe në përbërje të tij ka përfaqësues nga: 
a) ministria përgjegjëse për mbrojtjen e faunës; 
b) ministritë e linjës, fusha e përgjegjësisë së të cilave lidhet me mbrojtjen e faunës; 
c) organizatat jofitimprurëse mjedisore të fushës së faunës së egër dhe biodiversitetit; 
ç) federatat dhe shoqatat e gjuetarëve; 
d) universitetet dhe institucionet kërkimore-shkencore.
3. Këshilli Kombëtar për Faunën e Egër këshillon dhe kontribuon në hartimin e: 
a) programit të inventarizimit të faunës së egër;
b) programeve për zhvillimin e faunës së egër;
c) planeve vjetore të mbarështimit të faunës së egër;
ç) projekteve për zhvillimin e faunës së egër;
d) kalendarit të gjuetisë;
dh) listës së specieve objekt gjuetie, për çdo sezon gjuetie;
e) përcaktimin e kuotave vjetore për speciet objekt gjuetie.
4. Organizimi dhe funksionimi i Këshillit Kombëtar për Faunën e Egër përcaktohet në rregulloren e miratuar me urdhër të ministrit.”.

Neni 17

Në nenin 37, pika 1, ndryshohet si më poshtë:
“1. Metodat, kriteret dhe procedurat për grumbullimin, regjistrimin dhe mbajtjen e të dhënave për faunën e egër miratohen me udhëzim të ministrit. Të dhënat duhet të përfshijnë edhe informacionin për aspektet sociale, ekonomike dhe mjedisore të kafshëve të egra dhe ndikimin mbi banorët lokalë. Personat fizikë e juridikë, publikë e privatë, paraqesin të dhënat brenda 30 ditëve, nga data e marrjes së kërkesës, të cilat shoqërohen edhe me shpjegime për interpretimin e tyre, si dhe me rekomandime për zgjidhjen e problemeve.”.

Neni 18

Në nenin 39, pika 1, pas fjalëve: “e faunës së egër”, shtohen fjalët: “dhe për statusin e saj të ruajtjes”.

Neni 19

Në nenin 43, pika 12, ndryshohet si më poshtë:
“12. Shfarosja e llojeve të faunës së egër dhe e popullatave të tyre, në kundërshtim me dispozitat e pikave 7 dhe 10, të nenit 19, të këtij ligji, me gjobë, në masën 100 000 deri në 200 000 lekë.”.

Neni 20

Në nenin 44, pas pikës 2, shtohet pika 3, me këtë përmbajtje: 
“3. Individët e konfiskuar apo të sekuestruar dorëzohen në qendrat e shpëtimit.”.

Neni 21
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

KRYETAR 
Gramoz Ruçi

Miratuar në datën 18.7.2019

